*****

ΑΠΟΦΑΣΗ αριθ. 3324/82/ΕΚΑΧ ΤΗΣ ΕΠΙΤΡΟΠΗΣ

της 8ης Δεκεμβρίου 1982

σχετικά με τη δεύτερη τροποποίηση της απόφασης αριθ. 1696/82/ΕΚΑΧ σχετικά με την παράταση του συστήματος επιτήρησης και ποσοστώσεων παραγωγής για ορισμένα προϊόντα των επιχειρήσεων σιδήρου και χάλυβα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας Άνθρακα και Χάλυβα,

την απόφαση αριθ. 1696/82/ΕΚΑΧ της Επιτροπής της 30ής Ιουνίου 1982 σχετικά με την παράταση του συστήματος επιτήρησης και ποσοστώσεων παραγωγής για ορισμένα προϊόντα των επιχειρήσεων σιδήρου και χάλυβα (1), όπως έχει τροποποιηθεί από την απόφαση αριθ. 2751/82/ΕΚΑΧ (2), και ιδίως το άρθρο 18 παράγραφος 1,

Εκτιμώντας ότι:

α) Η πείρα έχει δείξει ότι, κατά τη διάρκεια των πράξεων του υποχρεωτικού συστήματος ποσοστώσεων στα πλαίσια της απόφασης αριθ. 1696/82/ΕΚΑΧ σημειώθηκαν σημαντικές ταχείες και απρόβλεπτες μεταβολές στα επίπεδα ζήτησης του χάλυβα, με αποτέλεσμα να παραμείνουν τα επίπεδα ζήτησης των περισσοτέρων προϊόντων, κατά τα δύο τελευταία τρίμηνα του 1982, πολύ χαμηλότερα από τα επίπεδα ποσοστώσεων που καθόρισε η Επιτροπή Συνεπώς, η έλλειψη ισορροπίας μεταξύ των δυνατοτήτων προσφοράς και της ζήτησης κατέληξε σε σοβαρή επιδείνωση των επιπέδων των τιμών σε βαθμό ώστε οι περισσότεροι παραγωγοί χάλυβα να βρίσκονται και πάλι σε κατάσταση κρίσης και οι στόχοι του συστήματος ποσοστώσεων να κινδυνεύουν να μην πραγματοποιηθούν. Ενόψει της δυσκολίας να εκτιμηθεί το επίπεδο ζήτησης, και για να αποφευχθεί ο καθορισμός ποσοστών μείωσης, που έχουν ως αποτέλεσμα να ξεπερνούν οι ποσοστώσεις τη ζήτηση, είναι απαραίτητο να καθορίσει η Επιτροπή ποσοστά μείωσης με βάση μια συντηρητική εκτίμηση της αγοράς. Αυτά τα αρχικά ποσοστά μείωσης πρέπει να δημοσιεύονται αρκετό καιρό πριν από την έναρξη κάθε τριμήνου. Εξάλλου, η Επιτροπή θα εξετάζει συνεχώς την εξέλιξη της ζήτησης καί, εάν θεωρεί ότι οι αλλαγές των συνθηκών της αγοράς δικαιολογούν την τροποποίηση των ποσοστών μείωσης, θα τροποποιεί αυτά τα ποσοστά, με σκοπό να καθορίζει τις τελικές ποσοστώσεις για τα εν λόγω προϊόντα. Πράγματι, ενόψει του απαραίτητου χρόνου που μεσολαβεί για τις πωλήσεις και την παραγωγή προϊόντων χάλυβα, πρέπει να γίνεται αυτή η τροποποίηση πριν ή λίγο μετά από την έναρξη του τριμήνου.

β) Αυτές οι αλλαγές ήταν τόσο σημαντικές και έγιναν τόσο γρήγορα και απρόβλεπτα, κατά τη διάρκεια του τρίτου και τέταρτου τριμήνου του 1982, ώστε αποτελούν ριζικές αλλαγές στην αγορά μέσα στα πλαίσια του άρθρου 18 της απόφασης αριθ. 1696/82/ΕΚΑΧ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 1696/82/ΕΚΑΧ τροποποιείται ως εξής:

Το άρθρο 9 παράγραφος 1 αντικαθίσταται ως εξής:

«1. Η Επιτροπή θα καθορίσει σε τριμηνιαία βάση, περίπου έξι εβδομάδες πριν από την έναρξη του τριμήνου, τα ποσοστά μείωσης για τον καθορισμό των ποσοστώσεων παραγωγής καθώς και του τμήματος των ποσοστώσεων αυτών, που είναι δυνατό να διατεθεί στην κοινή αγορά. Η Επιτροπή μπορεί, όχι αργότερα από τη δέκατη πέμπτη ημέρα του πρώτου μήνα του εν λόγω τριμήνου, να τροποποιήσει αυτά τα ποσοστά μείωσης βάσει της εξέλιξης της κατάστασης στην αγορά.»

Άρθρο 2

Η παρούσα απόφαση θα αρχίσει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Δεκεμβρίου 1982.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 191 της 1. 7. 1982, σ. 1.

(2) ΕΕ αριθ. L 291 της 15. 10. 1982, σ. 8.